Nå sparer hun i Oljefondet igjen

For første gang siden 2016 kan finansminister Siv Jensen sette penger inn i Oljefondet. Årsaken er høyere oljepriser.

SPARER IGJEN: Høyere oljepriser bidrar til at finansminister Siv Jensen igjen kan sette penger inn i Oljefondet til sparing i stedet for å ta ut penger til bruk over statsbudsjettet, slik hun har gjort i mer enn to år. Vis mer byoutline Foto: Berit Roald NTB scanpix

Publisert: Oppdatert: 1. august 2018 13:21 , Publisert: 1. august 2018 12:23

I juni gjorde Finansdepartementet et innskudd på 1,9 milliarder kroner i Oljefondet, skriver Bloomberg.

Dette er første gang siden 2016 at regjeringen setter penger inn i fondet, påpeker nyhetsbyrået, som viser til tall fra Direktoratet for økonomistyring.



Finansdepartementet bekrefter overfor E24 at det ble skutt inn penger i fondet.

De siste årene har fallende oljepriser og økende bruk av oljepenger gjort at regjeringen har brukt mer enn den har fått inn i olje- og gassinntekter.

Dermed har den måttet ta ut penger fra Oljefondet i stedet for å gjøre innskudd. På det meste har regjeringen skutt inn 384 milliarder kroner i ett enkelt år, men i 2016 og 2017 har den tatt ut til sammen rundt 160 milliarder fra fondet.

Fondet har likevel vokst, og vil fortsette å gjøre det så lenge regjeringens oljepengebruk er lavere enn inntektene fra oljevirksomheten og fondets avkastning.

Les mer: Tapper langt mindre fra Oljefondet

Les også Tapper langt mindre fra Oljefondet

Ventet lavere uttak

Allerede da finansminister Siv Jensen la frem det reviderte statsbudsjettet i midten av mai ble det klart at regjeringen ville tappe langt mindre enn tidligere ventet fra Oljefondet i 2018.

Da statsbudsjettet først ble lagt frem i oktober forventet Jensen å hente ut 72 milliarder kroner fra fondet i år, men i mai ble dette beløpet redusert til 21,1 milliarder kroner.

Innskuddet i Oljefondet i juni gjør at uttaket så langt i år er på 7,9 milliarder kroner, ifølge Bloomberg.

Oljeprisen bidrar

Årsakene til at det i år er mulig å sette penger inn i fondet i år er den stadig økende oljeprisen og økt vekst i norsk økonomi.

I utgangspunktet har regjeringen tatt høyde for en gjennomsnittlig oljepris på 55 dollar fatet. I begynnelsen av året lå oljeprisen derimot på over 60 dollar fatet, og den siste tiden har den steget til godt over 70 dollar fatet.

Finansdepartementet antok i oktober at regjeringen ville få 183 milliarder kroner i inntekter fra olje og gass i år. Ved revidert nasjonalbudsjett i mai var dette anslaget økt til 224,3 milliarder kroner.

Her kan du lese mer om Oljefondet Solberg-regjeringen Siv Jensen